PTT ไฟเขียว “อินโนบิก” ร่วมทุนกลุ่ม “Aztiq” ทุ่มกว่า 1.59 หมื่นลบ. ซื้อธุรกิจยาตปท.
PTT ไฟเขียว “อินโนบิก” ร่วมทุนกลุ่ม “Aztiq” ทุ่มกว่า 1.59 หมื่นลบ. ซื้อธุรกิจยาตปท.หวังดำเนินธุรกิจยาแบบครบวงจร ตั้งแต่การวิจัยและพัฒนาสูตรยา รวมถึงการผลิตและจัดจำหน่าย
26 พ.ย. 2564

บริษัท ปตท. จำกัด (มหาชน) หรือ PTT เปิดเผยว่า ที่ประชุมคณะกรรมการบริษัทเมื่อวันที่ 18 พ.ย.2564 มีมติอนุมัติให้ บริษัท อินโนบิก (เอเชีย) จำกัด ซึ่งเป็นบริษัทย่อยที่ PTT ถือหุ้นทั้งหมดเข้าร่วมลงทุนกับ Aztiq HK Limited ซึ่งเป็นบริษัทในกลุ่ม Aztiq Investment Group (Aztiq) ผ่านบริษัท Aztiq II Holdco Limited และ Aztiq II Bidco Limited เพื่อเข้าซื้อหุ้นทั้งหมดของ Alvogen Emerging Markets Holdings Limited (AEMH) ซึ่งเป็นผู้ถือหุ้นหลักใน Lotus Pharmaceutical Company Limited (LotusPharmaceutical TWSE ticker: 1795) รวมถึงถือหุ้น 100% ใน Alvogen Malta (Out-Licensing) Holding Limited ซึ่งเป็นผู้ถือหุ้นทั้งหมดของ บริษัท Adalvo Limited (Adalvo) ที่ประกอบธุรกิจด้านสิทธิในการวางตลาดยาผ่านเครือข่ายทั่วโลก
โดยการลงทุนนี้มีมูลค่ารวมประมาณ 475 ล้านเหรียญสหรัฐฯ (ประมาณราว 15,957,150,000 บาท) โดยบริษัทฯ ได้ดำเนินการลงนามสัญญาการซื้อขายหุ้นในวันนี้ คาดว่าการซื้อขายจะแล้วเสร็จสมบูรณ์ในไตรมาส 1/2565 ภายหลังเงื่อนไขบังคับก่อน (Conditions Precedent) ภายใต้สัญญาซื้อขายหุ้นได้สำเร็จเสร็จสิ้น ส่งผลให้อินโนบิกจะถือหุ้นทางอ้อมใน LotusPharmaceutical ที่สัดส่วนประมาณ 37% (จากเดิม 6.66%) ของทุนจดทะเบียนและชำระแล้ว และถือหุ้นประมาณ 60% ของทุนจดทะเบียนและชำระแล้วใน Adalvo
สำหรับการขยายการลงทุนครั้งนี้มีส่วนเร่งผลักดันให้อินโนบิกก้าวไปสู่การเป็นผู้ดำเนินธุรกิจยาแบบครบวงจร ซึ่งการเป็นผู้ถือหุ้นหลักใน Lotus Pharmaceutical จะส่งผลให้อินโนบิกมีศักยภาพความพร้อมในการดำเนินธุรกิจยาครบวงจรตั้งแต่การวิจัยและพัฒนาสูตรยา รวมถึงการผลิตและจัดจำหน่าย โดยมุ่งเน้นที่ยาสามัญครอบคลุมหลายกลุ่มโรค โดยเฉพาะโรคมะเร็งและโรคระบบประสาท ซึ่งจะเป็นการเพิ่มโอกาสให้คนไทยสามารถเข้าถึงยาที่มีคุณภาพมาตรฐานสากล นอกจากนี้ความพร้อมทางด้านเครือข่ายและศักยภาพทางธุรกิจของทั้ง Adalvo และอินโนบิกจะช่วยส่งเสริมและรองรับการขยายการลงทุนธุรกิจยาในภูมิภาคเอเชียและระดับโลก ทำให้การลงทุนในครั้งนี้เป็นไปตามเป้าหมายและกลยุทธ์ที่ตั้งไว้ในการขับเคลื่อนธุรกิจชีววิทยาศาสตร์ให้เกิดขึ้นในประเทศไทยและภูมิภาคอาเซียนอย่างเป็นรูปธรรม